Krajniak, Milan, minister práce, sociálnych vecí a rodiny SR (2020-10-20):
Vážený pán podpredseda, vážené dámy a páni, musím sa priznať, že som z tejto rozpravy dojatý. Úprimne dojatý tou úprimnou snahou viacerých kolegov z opozície, ktorí mi starostlivo radili, úprimne a dobre mienene, čo by som mal urobiť, na čo by som mal upriamiť pozornosť, a naozaj si to veľmi vážim. Veľmi si vážim, pán poslanec Fico, som dojatý, že vyzývate mojich vládnych kolegov, aby ma prišli podporiť do sály. Ja vás vyzývam, moji milí vládni kolegovia, pokojne sa venujte ďalej svojim povinnostiam, na takýto slabý, marketingovo nudný a argumentačne podvyživený výkon opozície pokojne zvládnem reagovať aj sám. A to ešte pôjdem na 50 %. Pán poslanec Fico, vy ste sa pozastavili nad tým, že pri tak dôležitých zákonoch, ktoré tu prerokovávame, v sále sedelo iba 21 vládnych poslancov, v čase, keď ste to hovorili. Tak ja som sa teda pozrel, ak je to teda taká dôležitá vec pre opozíciu, koľko tu bolo opozičných poslancov v sále. V tom čase som ich napočítal desať. Ak máte teda obavu, že málo vládnych poslancov ma prišlo podporiť v tejto rozprave, tak vy keď ste rečnili, bolo tu menej ako desať vašich poslancov. Tak je ten váš mikrofónový výkon, vážení opoziční kolegovia, úprimný, zanietený? Naozaj? Naozaj vám ide o vec? Alebo je to iba divadlo a marketing a v skutočnosti tu v sále temer nikto nesedel? Tak buď jedno, alebo druhé. Ak je to taká dôležitá vec, prečo je vás tu tak málo? Prečo nediskutujete? Nám vyčítate vy podľa vlastného metra, veľmi slabé, veľmi slabé, páni poslanci, veľmi slabý výkon. (Ruch v sále a zaznievanie gongu.) Teraz by som len chcel zareagovať, lebo nechcem naťahovať čas cteným kolegom, iba na niektoré tie najväčšie pikošky, tie perly ducha, ktoré som si tu vypočul od opozičných kolegov. Pán poslanec Fico nás politologicky poučil, aký je rozdiel medzi pravicovými a ľavicovými vládami. Pýtam sa, aké to boli tie vlády z politologického hľadiska, tie vlády SMER-u? Údajne tie pravicové pomáhajú podnikateľom, tie ľavicové pomáhajú ľuďom. Tak v takom prípade tie vaše vlády, pán poslanec Fico, boli ultraextrémne, krajne pravicové! Pretože komu tie vaše vlády pomohli, tak to boli napríklad ujovia oligarchovia, ktorí zo zdravotnej poisťovne Dôvera vytiahli 450 mil. eur, o ktoré prišli ľudia na zdravotnej starostlivosti poistených v poisťovni Dôvera. A napriek tomu, že ste o tom 10 rokov vedeli, neurobili ste ani ťuk, aby ste ochránili týchto 450 mil. Pýtam sa, keď vaša vláda pomohla ujovi oligarchovi Širokému zachrániť svoju kožu a VÁHOSTAV napriek tomu, že ten človek okradol tisíce malých podnikateľov, ich zamestnancov, živnostníkov o peniaze, to bola aká vláda, to komu pomohla? To bola vrcholne, extrémne ultrapravicová vláda! Nemáte ani najmenšie právo politologicky uvažovať (povedané so smiechom) o vašej vláde ako o ľavicovej. Pán poslanec Blaha, veľmi som sa pobavil na tom, keď ste nás obvinili, že ešte aj ten COVID sme si vymysleli. Ale ten COVID vymysleli vaši súdruhovia v Číne, nie my, za to naozaj nemôžeme! Už aj za COVID nemôžeme. Rovnako som sa potešil, keď pán poslanec Blaha nás politologicky poučil o tom, že nie je celkom chlapské vyhovárať sa na opozíciu. To je zaujímavé. A nebol to práve SMER, ktorý sa desať rokov vyhováral na Ivetu Radičovú? (Povedané so smiechom.) To bolo chlapské, pán poslanec Blaha?! Vybavte si to s vlastnými kolegami, nie s nami. Za to naozaj nemôžme. Pán poslanec Blanár tu povedal, že môžeme sa baviť o tom, či minimálna mzda má byť 60 % priemernej mzdy alebo 60 % mediánu. Ja súhlasím, pán poslanec Blanár, len vás chcem informovať, pán poslanec Blanár, súhlasím, len vás chcem informovať, že 60 % mediánu je momentálne na Slovensku 607 eur. V takom prípade tým, že sme zdvihli minimálnu mzdu na 623 eur, vysoko prekračujeme vaše kritériá. Takže verím, verím, že nás poučíte. A chcel by som ešte dodať, že toľko rešpektovaný – aj mnou rešpektovaný – nemecký minister práce a sociálnych vecí pán Hubertus Heil práve teraz pri rokovaniach Európskej únie nám poslal stanovisko – aj na naše ministerstvo a na Slovenskú republiku, či teda by sme akceptovali minimálnu mzdu na úrovni mediánu priemernej mzdy, a my sme mu odpísali, že, samozrejme, my už toto kritérium dávno spĺňame, takže sme s tým uzrozumení, a podľa najlepších tradícií nemeckej sociálnej demokracie a sociálnodemokratického ministra pána Hubertusa Heila súhlasíme s tým, aby minimálna mzda prekročila úroveň 60 % mediánu. To už sme urobili. Pán poslanec Richter, ja si myslím, že, že to bola asi iba mýlka, to, čo ste povedali, ale nikde v žiadnom návrhu zákona nie je to, čo ste spomínali, a teda cepovali ste ma tu akože kladivom, ktoré ale tam nie. Nikde nie je to, že chceme obmedziť 20 % odborársku účasť na pracovisku, alebo teda aby tam bolo to 20-percentné kritérium. To sa mýlite. Nie je to tam. Pozrite si akýkoľvek návrh zákona, nie je to tam. Čiže keď argumentujete týmto, tak argumentujete niečím, čo neexistuje. Pán poslanec Kéry, to bolo naozaj dojemné, ako ste argumentovali proti tomu, aby bola minimálna mzda zmrazená. Ja s vami plne súhlasím. Preto som aj ja argumentoval, aby nebola zmrazená. A vami toľko spomínaní zamestnávatelia chceli, aby bola zmrazená, a napriek tomu sa zvyšuje o 43 eur. Keď tu počúvam, pán poslanec Šimko, ktorý tu nie je, že ako znižujeme príplatky, tak, vážení občania, príplatky zvyšujeme o rovnakých 7 %, ako zvyšujeme minimálnu mzdu. Čo znamená v praxi toľko, že v Nemecku zvyšujú minimálnu mzdu o 12 % za dva roky. To je o 6 % ročne. My ju zvyšujeme o 7 %. O viac ako 7 %. Chcem vás informovať, vážení občania, že akosi vám zabudli povedať kolegovia z opozície, že minimálna mzda v Nemecku je na úrovni 37 % priemernej mzdy. (Reakcia z pléna.) Kto sa to opýta? Pán poslanec Petrák sa pýta, aká je priemerná mzda v Nemecku? A ja sa pýtam, aký podiel priemernej mzdy, napriek tomu, že naši robotníci vo fabrikách robia rovnako tvrdo a s vyššou produktivitou práce, aký podiel na mzde, na celkových výdavkoch tej fabriky, koľko tvoria mzdy. Čo ste za 15 rokov svojej vlády dosiahli okrem tohoto, že tu je tretinový náklad na mzdy a v Nemecku dvojtretinový? To ste dosiahli za 15 rokov svojich vlád! Čiže v Nemecku máme 37 % (ruch v sále a zaznievanie gongu), v Maďarsku 42 % minimálnej mzdy, v Českej republike 44 %, vo Francúzsku 51 %, v Poľsku 55 %. A my budeme mať od budúceho roka 57 %. Ospravedlňujem sa občanom Slovenskej republiky, že podiel priemernej mzdy, ktorú bude činiť od budúceho roku minimálna mzda, bude na Slovensku vyššia ako vo Francúzsku, Českej republike, Maďarsku a Nemecku. Chcel som, aby to bolo ešte viacej, ale teda minimálne je to oveľa viac ako v Nemecku, Maďarsku, Českej republike a Francúzsku. Posledná vec, na ktorú by som chcel reagovať, je, spomínal sa tu rozpočet na budúci rok. Ako asi postupuje sociálna vláda a ako asi postupuje ultrapravicová vláda pri príprave rozpočtu na ďalší rok? Tak ja vám chcem povedať a odpoveď si môžte urobiť sami, že na čo sa zvyšujú výdavky v návrhu štátneho rozpočtu na budúci rok. (Reakcia z pléna.) O 350 mil. na sociálne veci, o 200 mil. na zdravotníctvo a o 170 mil. na školstvo. Ja si myslím, že takto postupuje každá sociálne zodpovedná vláda aj v čase krízy, že presne na takéto veci peniaze nájde a šetrí na sebe. A práve preto v rozpočte je 10-percentný pokles mzdových nákladov, 10-percentný pokles výdavkov na tovary a 10-percentný pokles výdavkov na služby. Presne tak sa sociálne zodpovedná vláda správa uprostred krízy. Ďakujem pekne. (Potlesk.)